b'\n_START_ARTICLE_\nEnnio Morricone\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nMorricone syntyi Roomassa 10. marraskuuta 1928. H\xc3\xa4nen is\xc3\xa4ns\xc3\xa4 oli trumpetinsoittaja, joka soitti jazzia ja oopperaa, ja joskus elokuvamusiikkia. Nuorena Morricone opiskeli musiikkia roomalaisessa Santa Cecilia -konservatoriossa. H\xc3\xa4n alkoi kirjoittaa televisiomusiikkia vuonna 1960, ja h\xc3\xa4nen ensimm\xc3\xa4inen elokuvaty\xc3\xb6ns\xc3\xa4 oli Kourallinen dollareita (1964). Sit\xc3\xa4 seurasivat elokuvasarjan jatko-osat ja niiden j\xc3\xa4lkeen satoja muitakin elokuvia. Vuonna 1984 Morricone perusti Institute of Research for Musical Theatre (IRTEM) -instituutin._NEWLINE_Morricone on ollut naimisissa Maria Travian kanssa 13. lokakuuta 1956 l\xc3\xa4htien. Heill\xc3\xa4 on nelj\xc3\xa4 lasta._NEWLINE_Morriconen suuhun oli laitettu saksankielisen Playboyn julkaisemassa \xe2\x80\x9dhaastattelussa\xe2\x80\x9d per\xc3\xa4tt\xc3\xb6mi\xc3\xa4 lausuntoja Quentin Tarantinosta. Artikkeli oli todellisuudessa tyhj\xc3\xa4st\xc3\xa4 keksitty, ja sek\xc3\xa4 Playboy ett\xc3\xa4 Morricone ovat sanoneet nostavansa artikkelin vuoksi oikeusjutun. Artikkelia oli ehditty siteerata monilla viihdesivustoilla.\n_START_SECTION_\nTunnustukset\n_START_PARAGRAPH_\nMorriconelle luovutettiin kunnia-Oscar el\xc3\xa4m\xc3\xa4nty\xc3\xb6st\xc3\xa4 Oscar-gaalassa 2007. Yhdeks\xc3\xa4n vuotta my\xc3\xb6hemmin vuoden 2016 gaalassa h\xc3\xa4net palkittiin The Hateful Eight -elokuvasta parhaan musiikin Oscarilla. H\xc3\xa4n oli ollut aiemmin viidesti Oscar-ehdokkaana, ensimm\xc3\xa4isen kerran elokuvasta Onnellisten aika (1978). Palkitsemisen aikaan 87-vuotias Morricone on kenties i\xc3\xa4kk\xc3\xa4in Oscar-palkittu, jos kunniapalkintoja ei lasketa. Morricone on saanut urallaan my\xc3\xb6s muun muassa kuusi Bafta-palkintoa, kolme Golden Globea ja yhden Grammy-palkinnon.'